KOMISSION LAUSUNTO liiallisen alijäämän olemassaolosta Alankomaissa - Euroopan yhteisön perustamissopimuksen 104 artiklan 5 kohdan soveltaminen

PERUSTELUT

Komissio julkaisi 7. huhtikuuta 2004 kevään 2004 talousennusteensa. [1] Ennusteissa otettiin huomioon Alankomaiden viranomaisten 31. maaliskuuta 2004 toimittamat tiedot ja niiden mukaan julkisen talouden alijäämä oli 3,2 prosenttia suhteessa BKT:hen vuonna 2003, mikä ylittää perustamissopimuksessa asetetun 3 prosentin viitearvon suhteessa BKT:hen. Alijäämä nousi huomattavasti vuoden 2002 alijäämään verrattuna (1,9 prosenttia suhteessa BKT:hen). Komissio aloitti näiden tietojen perusteella Alankomaiden liiallisia alijäämiä koskevan menettelyn 28. huhtikuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen [2].

[1] Komission kevään 2004 ennuste on saatavilla Internetissä osoitteessa

[2] Kertomuksen koko teksti on saatavilla Internetissä osoitteessa

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta. [3]

[3] EYVL L 209, 2.8.1997.

Komission antamassa perustamissopimuksen 104 artiklan 3 kohdan mukaisessa kertomuksessa todetaan, että perustamissopimuksessa asetetun 3 prosentin viitearvon suhteessa BKT:hen ylittävä osa 3,2 prosentin julkisen talouden alijäämästä vuonna 2003 ei johtunut vakaus- ja kasvusopimuksessa tarkoitetusta epätavallisesta tapahtumasta, johon Alankomaiden viranomaiset eivät olisi voineet vaikuttaa, eikä talouden jyrkästä laskusuhdanteesta, joka on määritelty kyseisessä sopimuksessa kokonaistuotannon vuotuisena vähintään 2 prosentin laskuna. Alijäämä syntyi kuitenkin erittäin negatiivisen kasvun tilanteessa, sillä kokonaistuotanto kasvoi -0,7 prosenttia vuonna 2003 ja noin 2 prosentin negatiivinen tuotantokuilu suhteessa BKT:hen oli syntymässä. Tämä selittää suurelta osin rahoitusaseman heikkenemisen. Sitä pahensi odotettua suurempi tulojen väheneminen ja odotettua suurempi paikallishallinnon alijäämä, kun taas menotavoitteet saavutettiin suurelta osin. Vuoden 2004 kehityksen osalta komission kevään talousennusteissa arvioidaan, että julkisen talouden alijäämä on 3,5 prosenttia suhteessa BKT:hen. Komission kevään ennusteiden julkistamisen jälkeen hallitus hyväksyi 16. huhtikuuta 2004 lisäsäästötoimenpiteitä, jotka vastaavat 0,6 prosenttia suhteessa BKT:hen. Tavoitteena on supistaa alijäämä jälleen alle 3 prosentin suhteessa BKT:hen vuonna 2004 aikaisempien vuosien tapaan. Komission kertomuksen mukaan tämän tavoitteen saavuttaminen riippuu siitä, saavutetaanko toimenpiteillä odotetut tulokset, ja siitä, että toimenpiteillä ei ole kerrannaisvaikutuksia taloudelliseen toimeliaisuuteen ja rahoitusasemaan. Näin ollen on mahdollista, että alijäämä on 3 prosentin viitearvon tuntumassa suhteessa BKT:hen tai hieman sen yli vuonna 2004.

Komission kevään ennusteisiin perustuvassa kertomuksessa todettiin myös, että julkinen velka oli 54,8 prosenttia suhteessa BKT:hen vuonna 2003 eli perustamissopimuksessa asetetun 60 prosentin viitearvon alle. Kertomuksessa todettiin edelleen, että komissio arvioi velan kasvavan 56,3 prosenttiin suhteessa BKT:hen vuonna 2004, mikä ylittää Alankomaiden viranomaisten vuoden 2003 tarkistetussa vakausohjelmassa esittämän 54,5 prosentin suhteessa BKT:hen, mutta alittaa kuitenkin viitearvon 60 prosenttia suhteessa BKT:hen.

EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 12. toukokuuta 2004 lausuntonsa, jossa yhdyttiin komission arvioon. Talous- ja rahoituskomitea totesi erityisesti, että Alankomaat ei ollut noudattanut vuonna 2003 perustamissopimuksen 104 artiklassa määriteltyä talousarviota koskevaa kurinalaisuutta alijäämän suhteen, mikä osoittaa, että Alankomaissa on liiallinen alijäämä.

Talous- ja rahoituskomitea katsoi myös, että julkisen talouden alijäämä saattaa olla perustamissopimuksessa asetetun viitearvon tuntumassa tai hieman sen yli jälleen vuonna 2004 huolimatta Alankomaiden viranomaisten päättämistä lisätoimenpiteistä, kun taas julkinen velka alittaa edelleen vuonna 2004 perustamissopimuksessa määrätyn viitearvon 60 prosenttia suhteessa BKT:hen.

Tarkasteltuaan kaikkia kertomuksessaan esitettyjä näkökohtia ja ottaen huomioon talous- ja rahoituskomitean lausunnon komissio katsoo, että Alankomaissa on liiallinen julkisen talouden alijäämä. Tämä lausunto, jonka komissio antoi 19. toukokuuta 2004, toimitetaan täten neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Alankomaille osoitettavasta neuvoston suosituksesta julkisen talouden liiallisen alijäämän tilanteen lopettamiseksi.

KOMISSION LAUSUNTO liiallisen alijäämän olemassaolosta Alankomaissa - Euroopan yhteisön perustamissopimuksen 104 artiklan 5 kohdan soveltaminen

YLEISET NÄKÖKOHDAT

EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä. Liiallisia alijäämiä koskeviin päätöksiin sovelletaan perustamissopimuksen 104 artiklassa määriteltyä liiallisia alijäämiä koskevaa menettelyä ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta.

Perustamissopimuksen 104 artiklan 2 kohdan määräysten mukaisesti komissio valvoo jäsenvaltioiden talousarviotilanteen ja julkisen velan määrän kehitystä vakavien virheiden tunnistamiseksi. Komission on tarkasteltava erityisesti talousarviota koskevan kurinalaisuuden noudattamista kahden arviointiperusteen pohjalta, jotka ovat ennakoitu tai toteutunut julkistalouden alijäämä suhteessa bruttokansantuotteeseen (BKT) ja julkisen velan suhde BKT:hen. Komissio laatii näitä muuttujia koskevat tilastotiedot jäsenvaltioiden toimittamien raporttien perusteella. [4]

[4] Neuvoston asetuksen (EY) N:o 3605/1993, sellaisena kuin se on muutettuna neuvoston asetuksella (EY) N:o 475/2000 ja komission asetuksella (EY) N:o 351/2002, mukaisesti julkista taloutta koskevat tiedot on toimitettava ennen 1. maaliskuuta ja 1. syyskuuta.

Perustamissopimuksen 104 artiklan 3 kohdan mukaan komission on laadittava kertomus, jos jäsenvaltio ei täytä 104 artiklan 2 kohdan jommankumman tai kummankaan arviointiperusteen mukaisia vaatimuksia, tai jos komissio katsoo, että jäsenvaltiossa on liiallisen alijäämän vaara, vaikka arviointiperusteiden mukaiset vaatimukset täyttyvät. Komission kertomuksessa otetaan perustamissopimuksen 104 artiklan 3 kohdan mukaisesti huomioon myös se, ylittääkö julkisen talouden alijäämä julkiset investointimenot, sekä muut merkitykselliset tekijät, kuten jäsenvaltion keskipitkän aikavälin taloudellinen tilanne ja julkisen talouden rahoitusasema. Komissio hyväksyi tällaisen Alankomaita koskevan kertomuksen 28. huhtikuuta 2004 Alankomaiden viranomaisten ilmoittamien vuoden 2003 tietojen perusteella. Kyseiset tiedot sisältyivät komission kevään 2004 ennusteeseen.

Talous- ja rahoituskomitea antoi 12. toukokuuta 2004 perustamissopimuksen 104 artiklan 4 kohdan mukaisen lausunnon komission kertomuksesta.

Katsoessaan, että jäsenvaltiossa on tai siellä voi ilmetä liiallinen alijäämä, komissio antaa perustamissopimuksen 104 artiklan 5 kohdan määräysten mukaisesti asiasta neuvostolle lausunnon. Jotta voitaisiin päätellä, onko tai voiko jäsenvaltiossa ilmetä liiallinen alijäämä, komissio pitää tärkeänä seuraavien seikkojen ottamista huomioon: i) sen omassa kertomuksessa esitetyt päätelmät siitä, jäävätkö perustamissopimuksen 104 artiklan 2 kohdan jommankumman tai kummankin arviointiperusteen mukaiset vaatimukset kyseisen jäsenvaltion osalta täyttymättä, ja onko 104 artiklan 3 kohdassa mainituilla muilla tekijöillä merkitystä tässä suhteessa, ja ii) talous- ja rahoituskomitean lausunto komission kertomuksesta. Komissio on tehnyt näiden seikkojen perusteella Alankomaita koskevia huomioita.

ALANKOMAITA KOSKEVIA HUOMIOITA

1. Toteutunut julkisen talouden alijäämä oli 3,2 prosenttia suhteessa BKT:hen vuonna 2003 ja ylitti näin ollen perustamissopimuksen mukaisen 3 prosentin viitearvon suhteessa BKT:hen. Se kasvoi merkittävästi vuoteen 2002 verrattuna, jolloin alijäämä oli 1,9 prosenttia suhteessa BKT:hen.

2. Kolmen prosentin viitearvon suhteessa BKT:hen ylittävä osa ei vuonna 2003 johtunut vakaus- ja kasvusopimuksessa tarkoitetusta epätavallisesta tapahtumasta, johon Alankomaiden viranomaiset eivät olisi voineet vaikuttaa, eikä talouden jyrkästä laskusuhdanteesta, joka on määritelty kyseisessä sopimuksessa kokonaistuotannon vähintään 2 prosentin laskuna. Alijäämä syntyi kuitenkin erittäin negatiivisen kasvun tilanteessa, sillä kokonaistuotanto kasvoi -0,7 prosenttia vuonna 2003 ja noin 2 prosentin negatiivinen tuotantokuilu suhteessa BKT:hen oli syntymässä. Tämä selittää suurelta osin julkisen talouden rahoitusaseman heikkenemisen. Sitä pahensi odotettua suurempi tulojen väheneminen ja odotettua suurempi paikallishallinnon alijäämä, kun taas menotavoitteet saavutettiin suurelta osin.

3. Vuoden 2003 julkisen talouden alijäämä suhteessa BKT:hen on 2,7 prosenttiyksikköä suurempi kuin vuoden 2003 talousarviota esitettäessä syyskuussa 2002 ilmoitettu tavoite. Alijäämä kasvoi (1,9 prosentista suhteessa BKT:hen vuonna 2002 3,2 prosenttiin suhteessa BKT:hen vuonna 2003) huolimatta merkittävistä noin 1,2 prosenttiyksikön suuruisista säästötoimenpiteistä suhteessa BKT:hen. Näillä toimenpiteillä voitiin parantaa suhdannetasoitettua rahoitusasemaa 0,6 prosenttiyksikköä vuoteen 2002 verrattuna. Tämä osoittaa, että finanssipolitiikan viritystä kiristettiin tuntuvasti vuonna 2003.

4. Se, että julkisen talouden alijäämä rikkoi 3 prosentin viitearvon suhteessa BKT:hen vuonna 2003, johtuu pitkittyneestä talouden laskusuhdanteesta, joka alkoi vuonna 2001, ja siitä, että Alankomaiden julkinen talous oli haavoittuvammassa tilassa ennen kyseistä laskusuhdannetta kuin tuolloin yleisesti arveltiin. Kun suhdannetasoitettu alijäämä oli heikentynyt vuosina 2001 ja 2002, finanssipolitiikan viritystä kiristettiin vuonna 2003. Koska taloudellinen toimeliaisuus hidastui selvästi, tämä ei kuitenkaan estänyt nimellisen alijäämän jyrkkää kasvua.

5. Julkisten investointien bruttomäärän osuus BKT:sta oli 3,2 prosenttia vuonna 2002 ja 3,5 prosenttia vuonna 2003, verrattuna julkisen talouden 3,2 prosentin alijäämään suhteessa BKT:hen. On huomattava, että julkiset investoinnit suhteessa BKT:hen eivät supistuneet talouden laskusuhdanteen aikana ja että vuoteen 2003 asti ne pysyivät korkeampina kuin julkisen talouden alijäämä suhteessa BKT:hen.

6. Komissio arvioi kevään 2004 ennusteissaan, että Alankomaiden julkisen talouden alijäämä kasvaa 3,5 prosenttiin suhteessa BKT:hen vuonna 2004 olettaen, että politiikkaa ei muuteta. Komission ennusteeseen ei sisältynyt Alankomaiden hallituksen 16. huhtikuuta 2004 päättämiä lisäsäästötoimenpiteitä, jotka ovat 0,6 prosenttia suhteessa BKT:hen ja joiden tarkoituksena on supistaa alijäämä alle 3 prosentin edellisvuosien tapaan. Komission kertomuksen mukaan tämän tavoitteen saavuttaminen riippuu siitä, saavutetaanko toimenpiteillä odotetut tulokset, ja siitä, että toimenpiteillä ei ole kerrannaisvaikutuksia taloudelliseen toimeliaisuuteen ja julkisen talouden rahoitusasemaan. Näin ollen on mahdollista, että alijäämä saattaa olla perustamissopimuksen mukaisen 3 prosentin viitearvon tuntumassa suhteessa BKT:hen tai hieman sen yli jälleen vuonna 2004.

7. Julkinen velka suhteessa BKT:hen oli 52,6 prosenttia suhteessa BKT:hen vuonna 2002 ja nousi 54,8 prosenttiin vuonna 2003, mutta on edelleen alle 60 prosenttia. Kevään 2004 ennusteissaan komissio arvioi, että Alankomaiden julkinen velka kasvaa 56,3 prosenttiin suhteessa BKT:hen vuonna 2004. Näin ollen vaikka politiikkaa ei muutettaisikaan, perustamissopimuksessa asetettua 60 prosentin viitearvoa ei rikottaisi kumpanakaan vuotena.

PÄÄTELMÄT

Seurattuaan Alankomaiden julkisen talouden tilannetta ja erityisesti perustamissopimuksen 104 artiklan 2 kohdan perusteiden noudattamista komissio päätti laatia EY:n perustamissopimuksen 104 artiklan 3 kohdan mukaisen Alankomaita koskevan kertomuksen. Tutkittuaan kyseisessä kertomuksessa huomioon otetut merkitykselliset tekijät ja otettuaan huomioon talous- ja rahoituskomitean lausunnon komissio on sitä mieltä, että Alankomailla on liiallinen alijäämä.